答楊闢喜雨長句
作者：歐陽修
朝代：宋

paragraphs: 吾聞陰陽在天地，升降上下無時窮。
環回不得不差失，所以歲時無常豐。
古之爲政知若此，均節收歛勤人功。
三年必有一年食，九歲常備三歲兇。
縱令水旱或時遇，以多補少能相通。
今者吏愚不善政，民亦游惰離於農。
軍國賦歛急星火，兼并奉養過王公。
終年之耕幸一熟，聚而耗者多於蠭。
是以比歲屢登稔，然而民室常虛空。
遂令一時暫不雨，輒以困急號天翁。
賴天閔民不責吏，甘澤流布何其濃。
農當勉力吏當愧，敢不酌酒澆神龍。